6. โครงการดำเนินงานในอนาคต

  แม้ว่าบริษัทประสบความสำเร็จสำหรับธุรกิจบันเทิงในประเทศไทยแล้ว
  บริษัทก็ยังคงมีความมุ่งมั่นที่จะพัฒนาและดำเนินการให้ดียิ่งๆขึ้นไป
  รวมทั้งการที่จะพัฒนาธุรกิจด้านบันเทิงและสันทนาการให้เทียบเท่าในระดับสากล
  เพื่อให้สามารถแข่งขันได้กับทุกประเทศทั่วโลก
  โดยเริ่มจากการแข่งขันในระดับภูมิภาคเป็นอันดับแรก เพื่อให้ได้บรรลุถึงความมุ่งมั่นดังกล่าว
  บริษัทจึงมีโครงการการดำเนินงานในอนาคต ดังนี้

-   การขยายธุรกิจภาพยนตร์ไทยไปยังต่างประเทศ

  กลุ่มบริษัทได้เริ่มกลับมาให้ความสำคํญกับธุรกิจภาพยนตร์อย่างจริงจังอีกครั้ง โดยในปี 2545
  ร่วมทุนกับบริษัท หับโห้หิ้น บางกอก จำกัด ในสัดส่วนร้อยละ 51:49 ตามลำดับ
  ในการจัดตั้งบริษัท หับโห้หิ้น ฟิล์ม จำกัด และได้ทำการผลิตภาพยนตร์ไทย เรื่อง “15 ค่ำ เดือน
  11” (Mekhong Full Moon Party) ซึ่งได้รับการตอบรับจากกลุ่มผู้ชมเป็นอย่างดี ในปี 2546
  กลุ่มบริษัทจึงมีโครงการที่จะผลิตภาพยนตร์ไทยออกสู่ตลาดเพิ่มขึ้นในอนาคต
  โดยคาดว่าจะมีจำนวนประมาณ 5 ถึง 7 เรื่องสำหรับภาพยนตร์ที่สร้างฉายตามโรงทั่วไป
  และประมาณ 20 เรื่องสำหรับ วีซีดีภาพยนตร์
  และกลุ่มบริษัทยังคงมีความตั้งใจที่จะนำภาพยนตร์ไทยออกสู่ตลาดต่างประเทศ
  เนื่องจากมีความเชื่อมั่นว่าภาพยนตร์ไทยภายใต้การผลิตและสร้างสรรค์ของคนไทยเป็น
  ผลงานที่มีคุณภาพ และสามารถที่จะเข้าสู่ตลาดต่างประเทศได้เช่นกัน

-   การพัฒนาและขยายธุรกิจอินเตอร์เน็ต

  ธุรกิจอินเตอร์เน็ตของกลุ่มบริษัทยังคงเติบโตอย่างต่อเนื่องภายหลังจากที่ได้รับการจัดตั้งในปี
  2543 จากการเปิดตัว www.eotoday.com
  ซึ่งเป็นเว็บไซต์ที่รวบรวมเรื่องราวเกี่ยวกับความบันเทิงของไทยและต่างประเทศ
  โดยปัจจุบันถือได้ว่า เป็นเว็บไซต์บันเทิงของคนไทยที่ประสบความสำเร็จอย่างสูง
  ดังจะเห็นได้จากยอดผู้เข้าเยี่ยมชมโดยเฉลี่ยวันละประมาณ 2.5 หมื่นคน
  ธุรกิจอินเตอร์เน็ตของกลุ่มบริษัทได้ถึงจุดคุ้มทุนในไตรมาสที่ 1 ของปี 2545 โดยในปี 2545
  ได้เริ่มหันมาพัฒนาและขยายธุรกิจอินเตอร์เน็ต โดยใช้ทรัพยากร และเนื้อหา (Contents)
  ที่บริษัทมีอยู่ในการพัฒนาระบบต่างๆ
  รวมทั้งการดำเนินการเกี่ยวกับเทคโนโลยีไร้สายทางอิเล็คทรอนิคส์ (E-business wireless)
  โดยได้เริ่มโครงการแรกด้วยการนำเสนอบริการดาวน์โหลดเสียงเพลงเรียกเข้าโทรศัพท์มือถือ
  (Ring Tones) และ โลโก้ โดยมีกลุ่มลูกค้าเป้าหมายคือผู้ใช้โทรศัพท์มือถือ
  ซึ่งถือได้ว่าประสบความสำเร็จอย่างสูงโดยในปี 2545 มีการดาวน์โหลด Ring Tones
  สูงถึง15.4 ล้านครั้ง และลำดับต่อไปจะเป็นการมุ่งไปสู่การเป็น Digital Content
  Aggregator อย่างเต็มตัว โดยจะเป็นผู้รวบรวม Contents ในรูปแบบต่างๆ
  ซึ่งจะไม่จำกัดเฉพาะ Contents ที่เป็นของกลุ่มบริษัทเท่านั้น
  แต่ยังรวมถึงที่เป็นของคู่ค้าของบริษัทด้วย เพื่อนำมาสร้างสรรค์ และพัฒนาให้เป็นผลิตภัณฑ์
  Digital Contents สำหรับ E-business wireless ต่อไป

-   การเข้าร่วมประมูลสถานีวิทยุและโทรทัศน์

  จากการที่รัฐบาลมีนโยบายในการเปิดเสรีทางสื่อโทรทัศน์และวิทยุ
  ภายใต้รัฐธรรมนูญแห่งราชอาณาจักรไทย พ.ศ. 2540 มาตรา 40
  ว่าด้วยพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์
  และกิจการโทรคมนาคม นั้น กลุ่มบริษัท มีโครงการที่จะขยายธุรกิจทางด้านสื่อ
  โดยการเข้าร่วมการประมูลเพื่อเป็นเจ้าของสถานีวิทยุและโทรทัศน์
  ซึ่งคาดว่าจะผ่านกระบวนการและขั้นตอนต่างๆ จนแล้วเสร็จได้ภายใน 1 ถึง 2 ปี
  อย่างไรก็ตามกระบวนการพิจารณาในการสรรหาคณะกรรมการกิจการกระจายเสียงและกิจการโทรทัศน์แห่งชาติ
  (กสช.) ที่ผ่านมามีความล่าช้า ซึ่งอาจจะต้องใช้ระยะเวลาในการสรรหาเป็นเวลานาน

-   การลงทุนในบริษัทที่ดำเนินธุรกิจสิ่งพิมพ์

  บริษัทฯ มีแผนที่จะจัดตั้งบริษัท เพื่อดำเนินการผลิตและจำหน่ายนิตยสารสตรีจากต่างประเทศ
  ทั้งนี้แผนการลงทุนดังกล่าวอยู่ระหว่างการศึกษา
  และจะนำเสนอให้คณะกรรมการบริหารพิจารณาต่อไป
  ซึ่งคาดว่าจะสามารถสรุปผลการพิจารณาได้ภายในครึ่งปีแรกของปี 2546
  โดยการลงทุนดังกล่าวจะทำให้กลุ่มบริษัทสามารถขยายกลุ่มผู้อ่านเป้าหมาย
  และกลุ่มลูกค้าซื้อโฆษณาได้มากขึ้น ซึ่งส่งผลต่อการเพิ่มขึ้นของรายได้จากการขายโฆษณา
  และการขายนิตยสาร โดยคาดว่าจะสามารถคืนทุนได้ภายใน 3 ปี